b'\n_START_ARTICLE_\nFukushiman prefektuuri\n_START_SECTION_\nMaantiede\n_START_PARAGRAPH_\nFukushiman prefektuuri sijaitsee Japanin p\xc3\xa4\xc3\xa4saarella Honsh\xc5\xablla Tyynen valtameren rannikolla T\xc5\x8dhokun alueen etel\xc3\xa4osassa. Se rajautuu kuuteen muuhun prefektuuriin: etel\xc3\xa4ss\xc3\xa4 Ibarakin, Tochigin ja Gunman prefektuureihin, l\xc3\xa4nness\xc3\xa4 Niigatan prefektuuriin ja pohjoisessa Yamagatan ja Miyagin prefektuureihin. Fukushima sijaitsee noin 200 kilometri\xc3\xa4 Japanin p\xc3\xa4\xc3\xa4kaupungista Tokiosta pohjoiseen. Prefektuurin pinta-ala on 13\xc2\xa0781 neli\xc3\xb6kilometri\xc3\xa4, ja se on Japanin prefektuureista kolmanneksi suurin. L\xc3\xa4nsi-it\xc3\xa4suunnassa se on noin 166 kilometri\xc3\xa4 leve\xc3\xa4; etel\xc3\xa4st\xc3\xa4 pohjoiseen on matkaa 133 kilometri\xc3\xa4._NEWLINE_Pohjois-etel\xc3\xa4suuntaiset \xc5\x8cuvuoret ja Abukumavuoret jakavat prefektuurin kolmeen alueeseen, joiden ilmasto, kulttuuri ja talous eroavat toisistaan. Alueet ovat id\xc3\xa4st\xc3\xa4 l\xc3\xa4nteen Tyynenmeren rannan Hamad\xc5\x8dri, keskiosan Nakad\xc5\x8dri ja sis\xc3\xa4maan Aizu. Rannikon Hamad\xc5\x8dri rajoittuu Tyyneen valtamereen ja on lauhkein ja tasaisin alue, kun taas Nakad\xc5\x8dri on prefektuurin maatalouden ydinalue ja sis\xc3\xa4lt\xc3\xa4\xc3\xa4 p\xc3\xa4\xc3\xa4kaupunki Fukushiman. Vuoristoisella Aizun alueella on useita j\xc3\xa4rvi\xc3\xa4, ja alueen talvet ovat kylmi\xc3\xa4.\n_START_SECTION_\nHistoria\n_START_PARAGRAPH_\nKoillinen Japani, johon Fukushiman prefektuurikin kuuluu, oli varhaishistoriansa aikana pitk\xc3\xa4\xc3\xa4n Japanin keskushallinnon vallan ulottumattomissa. 300-luvulla L\xc3\xa4nsi-Japaniin syntynyt Yamato laajensi valtaansa v\xc3\xa4hitellen it\xc3\xa4\xc3\xa4n ja pohjoiseen, mutta Honsh\xc5\xabn koillisosat tunnettiin syrj\xc3\xa4isyytens\xc3\xa4 vuoksi nimell\xc3\xa4 Michinoku, \xe2\x80\x9dteist\xc3\xa4 kaukainen maa\xe2\x80\x9d. Lopulta 600-luvun puoliv\xc3\xa4liss\xc3\xa4 Taika-uudistusten my\xc3\xb6t\xc3\xa4 Fukushiman alue tuli osaksi Mutsun provinssia, ennen muita Japanin koillisosia. Saman vuosisadan aikana buddhalaisuus levisi Mutsuun, ja my\xc3\xb6hemmin 800\xe2\x80\x931100-luvuilla uskonto kukoisti alueella j\xc3\xa4tt\xc3\xa4en j\xc3\xa4lkeens\xc3\xa4 useita muistomerkkej\xc3\xa4, kuten Enichi-jin temppelin Aizussa ja Shiramizu Amida-d\xc5\x8dn Iwakissa._NEWLINE_Kun Minamoto-klaani oli perustanut ensimm\xc3\xa4isen sh\xc5\x8dgunaatin Kamakuraan nykyisen Tokion etel\xc3\xa4puolelle vuonna 1192, se palkitsi kolme sotilasjohtajaansa Aizun, Daten ja S\xc5\x8dman l\xc3\xa4\xc3\xa4nityksill\xc3\xa4. N\xc3\xa4m\xc3\xa4 suvut alettiin tuntea nimill\xc3\xa4 Ashina, Date ja S\xc5\x8dma. 1300-luvulla Ashina-klaani rakennutti Kurokawan linnan (my\xc3\xb6hemmin Tsurugan linna, nyky\xc3\xa4\xc3\xa4n Aizu-Wakamatsun linna) Aizuun, ja sis\xc3\xa4llissotien hallitsemalla Sengoku-kaudella 1400\xe2\x80\x931500-luvuilla Ashina- ja Date-klaanit nousivat paikallisiksi voimatekij\xc3\xb6iksi. Date Masamune voitti Ashina-klaanin taistelussa vuonna 1589, mutta Japanin yhdist\xc3\xa4j\xc3\xa4 Toyotomi Hideyoshi poisti Date-klaanin Aizusta, ja h\xc3\xa4nen seuraajansa, uuden sh\xc5\x8dgunaatin vuonna 1603 perustanut Tokugawa Ieyasu, asetti kaksi sukuklaaniaan (Aizu-klaani ja Shirakawa-klaani) hallitsemaan Mutsun aluetta._NEWLINE_Japanin avauduttua 1800-luvun puoliv\xc3\xa4liss\xc3\xa4 Tokugawa-sh\xc5\x8dgunaatti kaatui. Keisarinvaltaa kannattavien klaanien ja sh\xc5\x8dgunaattia puolustavien klaanien v\xc3\xa4lisess\xc3\xa4 Boshin-sis\xc3\xa4llissodassa Aizu-klaani taisteli Tokugawa-suvun l\xc3\xa4heisen\xc3\xa4 liittolaisena viimeiseen saakka uudistajia vastaan. Tsurugan linna kaatui kuuden kuukauden taisteluiden j\xc3\xa4lkeen. Uusi Meiji-hallinto lakkautti aiemman feodaalij\xc3\xa4rjestelm\xc3\xa4n ja perusti Mutsun provinssin l\xc3\xa4\xc3\xa4nitysten tilalle vuonna 1871 kolme prefektuuria, jotka olivat Fukushima, Wakamatsu ja Iwamae. Nykyinen Fukushiman prefektuuri perustettiin vuonna 1876 kolmen aiemman prefektuurin yhdistyess\xc3\xa4. P\xc3\xa4\xc3\xa4kaupungiksi otettiin Fukushima, ja prefektuurin hallintorakennus pystytettiin Fukushiman linnan paikalle._NEWLINE_Prefektuuria kohtasi luonnonkatastrofi vuonna 1888, kun Bandaivuori purkautui ja surmasi 500 ihmist\xc3\xa4. Hibara- ja Nagasejoet tukkineet maanvy\xc3\xb6ryt ja kivet saivat purkauksen yhteydess\xc3\xa4 aikaan Bandain tasangon, jossa on runsaasti soita ja j\xc3\xa4rvi\xc3\xa4. Japanin teollistuessa Meiji-kaudella prefektuuri sai kuitenkin osansa uudesta vauraudesta. Rautatie Tokiosta Sendaihin Fukushiman pohjoispuolella avattiin vuonna 1887, ja sen my\xc3\xb6t\xc3\xa4 Daten alueesta tuli merkitt\xc3\xa4v\xc3\xa4 silkin viej\xc3\xa4. J\xc5\x8dban-rautatielinjan rakentaminen 1800-luvun lopussa toi vuorostaan teollisuutta prefektuurin rannikkoalueille; Iwaki nousi merkitt\xc3\xa4v\xc3\xa4 hiilentuottajaksi. Energian tuotantoa varten prefektuuriin rakennettiin my\xc3\xb6s lukuisia vesivoimaloita, joista Japanin suurin, vuonna 1959 valmistunut Tagakuran vesivoimalaitos sijaitsee Tadamin kauppalassa. Toisen maailmansodan j\xc3\xa4lkeen alkoi my\xc3\xb6s ydinvoimalaitosten rakentaminen prefektuurin rannikkoalueelle.'